b'\n_START_ARTICLE_\nJacobus Somerus\n_START_PARAGRAPH_\nJacobus Somerus toimi pappina Liivinmaalla ja Narvassa, miss\xc3\xa4 h\xc3\xa4net kuitenkin hirtettiin jatkuvan r\xc3\xb6t\xc3\xb6stelyn j\xc3\xa4lkeen._NEWLINE_Jacobuksen is\xc3\xa4 oli Someron kirkkoherra ja 1610 Tukholman valtiop\xc3\xa4iv\xc3\xa4en osallistuja Johannes Bartholdi. Isois\xc3\xa4 Bartholdus Johannis oli niin ik\xc3\xa4\xc3\xa4n Someron kirkkoherra. Veli oli Johannes Johannis Somerus (Tuderus), Maarian ja sitten Kemin kirkkoherra ja veljenpoika kirkkoherra ja runoilija Gabriel Tuderus._NEWLINE_Somerus tuomittiin 1625 ylioppilaana varkaudesta kuolemaan tai vaihtoehtoisesti sadan taalarin sakkoon. H\xc3\xa4n kirjoitti tuolloin valtakunnankansleri Axel Oxenstiernalle avunpyynt\xc3\xb6kirjeen, joka ilmeisesti auttoi, sill\xc3\xa4 muutama vuosi t\xc3\xa4m\xc3\xa4n j\xc3\xa4lkeen Somerus toimi pappina Liivinmaalla._NEWLINE_Liivinmaalla Somerus j\xc3\xa4lleen joutui vaikeuksiin ja menetti virkansa sopimattoman el\xc3\xa4m\xc3\xa4ns\xc3\xa4 t\xc3\xa4hden. Erottamisen lis\xc3\xa4ksi h\xc3\xa4net karkotettiin, jonka j\xc3\xa4lkeen h\xc3\xa4n uudelleen syyllistyi varkauteen ja hirtettiin Narvassa.'